recursal/SuperWikiNEXT-32B huggingface dataset:
**דניאל קופין** (באנגלית: **Daniel Coppin**‏; 1771 – 1822) היה צייר אנגלי, חובב של נופים ואספן אמנות. אחד החברים המייסדים של בית הספר לציירים נוריץ', ואחד משלושה דורות של אמנים מאותה משפחה, שכלל את בתו אמילי סטאנרד.

ביוגרפיה
--------

מעט מחייו של דניאל קופין תועד וכמעט שום דבר לא ידוע מילדותו. הוא נולד בשנת 1771 והיה בעלה של אליזבת קופין, לה נישא בכנסיית סנט ג'יילס, נוריץ' ב-2 בנובמבר 1796. אליזבת קופין הייתה אמנית מוכשרת שקיבלה שבחים באגודת האמנים נורוויץ' על עבודתה.

הוא היה אביה של הציירת אמילי קופין (אשתו של ג'וזף סטנארד), שהוכשרה כאמנית טבע דומם על ידי שני הוריה. הוא היה סבה של אמילי סטנארד, שהייתה אמנית נורוויץ' מינורית.

בשנת 1786 עבר קופין לרחוב הסוסים בנוריץ' כדי להיות קרוב לבית העסק של המשפחה. קופין היה אחד מכמה אמנים שהיו אחראים ליצירת הקישוטים לחגיגות נוריץ' של הניצחון הבריטי בקרב הנילוס בשנת 1798 והכרזת שלום בשנת 1801.

בשנת 1803 חבריו ג'ון כרום ורוברט לדברוק הקימו את אגודת האמנים של ורוויץ', קבוצה שכללה גם את קופין וכן את רוברט דיקסון, צ'ארלס הודג'סון, ג'יימס סטארק וג'ורג' וינסנט. התערוכה הראשונה שלהם, בשנת 1805, סימנה את תחילתו של בית הספר לציירים נורוויץ', תנועת האמנות הראשונה שנוצרה מחוץ ללונדון ויצרו את אסכולת נוריץ'.

בשנה שלאחר מכן הוא ליווה את כרום ואת הסוחר ויליאם בארנס פרימן בביקור בפריז כדי לצפות באוצרות הלובר, ייתכן שנסעו לאחר שמלחמות נפוליאון באירופה הסתיימו. במהלך הביקור עשה כרום רישומים וקנה עבודות שהופקו על ידי אמנים צרפתים, שהקבוצה הצליחה להביא חזרה לאנגליה.

בתערוכה הראשונה של אסכולת נוריץ', בשנת 1805, הוצגו 223 עבודות של שמונה עשרה מציגים שונים, כולל קופין. הצלחתה היוותה השראה לאגודתם להעלות תערוכה מדי שנה, אירוע שנמשך עד 1833. קופין תרם באופן קבוע לתערוכות והיה לנשיא האגודה בשנת 1816.

הוא היה אספן נלהב של יצירות אמנות: קטלוג של אוסף עבודותיו פורסם בשנת 1818 על ידי ג'ון סטייסי והסתכם ב-266 יצירות בודדות על ידי האמן ויליאם הוגארת בלבד.

בשנת 1820 נסע להולנד עם בתו אמילי בת השבע עשרה כדי לראות את ציורי הטבע הדומם שהפיקו ציירים הולנדים: הביקור השפיע עמוקות על הסגנון האמנותי שלה.

קופין נפטר בשנת 1822, בן 51 בנוריץ', ונקבר ב-23 באוקטובר 1822 בחצר הכנסייה של סנט סטפן בעיר.

ניהול עסקיו של קופין בנוריץ' עבר לג'ון מידלטון, ועם מותו של מידלטון עבר לבנו, האמן מנוריץ' ג'ון מידלטון.

קישורים חיצוניים
----------------

ויקישיתוף מדיה וקבצים בנושא **דניאל קופין** בוויקישיתוף

הערות שוליים
------------

1. ↑  Sara Gray, **The Dictionary of British Women Artists**, Lutterworth Press, 2009, מסת"ב 978-0-7188-3084-7. (באנגלית)
2. ↑  Stannard, A Family of Artists, Victorian Art History, www.avictorian.com
3. ↑  Fawcett, Trevor (1976)."Eighteenth Century Art in Norwich". The Volume of the Walpole Society. pp 85-86
4. ↑  Andrew Hemingway, **The Norwich school of painters, 1803-1833**, Oxford, [Eng.] : Phaidon, 1979, מסת"ב 978-0-7148-2001-9
**אריק גוסטב בראט** (בשוודית: **Erik Gustaf Bratt**; ‏ 1 בינואר 1916 – 13 בפברואר 2010) היה מהנדס טיס וטייס שוודי.

ביוגרפיה
--------

### חיים אישיים

אריק בראט ומטוס פרופלור
בשנת 1937 לקח בראט קורס טיס ובשנים 1940 עד 1942 עבר בהצלחה את קורס הטיס של חיל האוויר השוודי. בראט קיבל כנפי טיס אך למרות זאת לא זכה לתפקיד מבצעי והוחזק בתור טייס גיבוי. הוא סיים את לימודיו ב-1942 עם תואר שני בהנדסה מהמכון המלכותי לטכנולוגיה של KTH. מהשנים 1942 עד 1945 הועסק בראט כמהנדס ב-Skandinaviska Aero (לימים חלק מסקנדינביאן איירליינס). משנת 1945 עד פרישתו ב-1981 הועסק כמהנדס טיס בחברת Saab AB. בשנת 1962 קודם בראט לתפקיד מהנדס ראשי, ב-1964 הפך לראש מחלקת התכנון למטוסים וב-1974 למנהל אגף.
היה אחיו של לארס בראט.

### תכנון מטוסי הסאאב 35 דראקן ו-37 ויגן

לקראת שנות ה-50, בצל המלחמה הקרה ומרוץ החימוש הגרעיני קבעה שוודיה מדיניות נייטרלית שבה לא תיקח אף צד או תצדד באחד משני הגושים, אך גם תקיפה. נקבע שהמדינה לא תאפשר חדירות של מפציצים אטומיים משני הצדדים למרחבה האווירי; ועל כן היה צורך במיירטים על-קוליים מהירים ובעלי מוכנות גבוהה שיהיו מסוגלים להגיע לטווח יירוט בזמן קצר. בספטמבר 1949 הזמין חיל האוויר השוודי מיירט על-קולי בעל כנפי דלתא משולשות.

לדגל נקראה חברת Saab AB (מקבוצת סאאב) שעיצבה את מטוס הסאאב 35 דראקן. בראט היה ראש צוות תכנון של 500 עובדי חברת סאאב, ביניהם מהנדסי הטיס: ברטיל דילנר, הרמן בהרבוהם, איינר ברגסטרום ואולוף יונגסטרום. הפרויקט כלל פיתוח חלקי מפתח ביכולת הטיסה העל-קולית השוודית ורעיון כנפי הדלתא.

בשנת 1955, היה צורך לפתח מיירט חדש שיחליף את מטוס הקו השני, הסאאב 32 לאנסן; אך בסוף, לאחר שיקולים מסוימים, הוחלט שזה יחליף דווקא את הדראקן החדיש יותר.[דרוש מקור]

בשנת 1961 נתנה הממשלה אור ירוק לפרויקט. שנתיים לאחר מכן, ב-1963 סיימו בראט וסאאב את העיצוב האווירונדינמי למטוס. ב-1967 ביצע המטוס את טיסת הבכורה הראשונה שלו וב-1971 נכנס לשירות מבצעי.

הוקרה
-----

בשנת 1972 הועטר בראט במדליית תולין בזהב מטעם האגודה השוודית לאווירונאוטיקה.

בשנת 1984 הועמד לתפקיד דוקטור לשם כבוד מטעם אוניברסיטת לינשפין. ב-2002 היה לחבר כבוד של אגודת התעופה ההיסטורית השוודית.

לקריאה נוספת
------------

* Bratt, Erik: **Silvervingar: En bok om flyg och flygplan**, Firma Flygföretag, 1986

קישורים חיצוניים
----------------

ויקישיתוף מדיה וקבצים בנושא **אריק בראט** בוויקישיתוף
* הקברניט: כשהשבדים בנו את מטוס הקרב הכי מתקדם בעולם, סרטון בערוץ "Calcalist | כלכליסט", באתר יוטיוב (אורך: 03:04)

הערות שוליים
------------

1. ↑  Erik Bratt – Pilot och ingenjör. (בשוודית)
2. ↑  Silvervingar. (בשוודית)
3. ↑  86-årig pilot, konstruktör av Draken dekorerad. (בשוודית)
4. ↑  Abrahamson, Håkan. Festligt när Draken fyller 50. nyt (בשוודית)
5. ↑  "Hedersdoktorer".

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 5302 5915
* SELIBR: 179000
* VIAF: 34426023
* WorldCat: viaf-34426023

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אריק בראט"**.
**גודאי** הוא ספר לנוער שנכתב על ידי זהבה גושן, מתורגמנית שעלתה מאתיופיה, ומעיין בן הגיא, סופרת שנולדה בדגניה ב', ויצא לאור בשנת 2016. הסיפור הוא סיפור אוטוביוגרפי על חייה של זהבה גושן, אך הוא בעצם עוסק בילדה בשם גודאי, ילדה ממוצא אתיופי שעלתה לארץ ישראל עם משפחתה בשנת 1984 ומלווה שנה בחייה.

עלילה
-----

גודאי היא ילדה יהודייה שחיה עם משפחתה בת שבע הנפשות באתיופיה באזור כפרי חקלאי, במצב כלכלי טוב עם משק משגשג. מתוארת משפחתה המורחבת והחמה הכוללת את ההורים, האחים, הדודים, בני הדודים והשכנים, כל אלו חלק מהקהילה המעורבת של נוצרים ויהודים החיים בהרמוניה. בקהילה מתקיימת מסרות יהודית ואורח חיים מזרח אפריקאי. ברקע נשמעים הדים של צרות המתרחשות בעיר הבירה.

המבוגרים בכפר עוסקים בחקלאות ובמלאכה, ובניהם קשרים של חברות, רעות ומסחר, המבוססים על אמון ועל עזרה הדדית.

גודאי היא ילדה שמפחדת לטפס על עצים ובטוחה שהיא מכוערת, ובשונה מכל בני משפחתה, היא היחידה ששאפה ללמוד ולא לתת יד במטלות הכפר המשפחתי, דבר שלא היה מובן מאליו בכפרי אתיופיה.

קישורים חיצוניים
----------------

* זהבה גושן ומעין בן הגיא, הילדים שלי ייוולדו בארץ החלב והדבש - שני קטעים מתוך הספר החדש ״גודאי״, סיפור ילדות והתבגרות בכפר יהודי באתיופיה, באתר "העוקץ", 16 ביוני 2016

הערות שוליים
------------

1. ↑  אתר למנויים בלבד שלומית כהן-אסיף, "גודאי": סיפור על ילדות באתיופיה עד הנחיתה בנתב"ג, באתר הארץ, 8 באוגוסט 2016
2. ↑  נירה לוין, גודאי, באתר דףדף
3. ↑  אתר למנויים בלבד אבנר שפירא, זיכרונות מכפר יהודי באתיופיה מתוארים ברומן החדש "גוּדַאי", באתר הארץ, 26 ביולי 2016
**דניאל קוונה** (באנגלית: **Daniel "Danny" Cavanagh**; נולד ב-6 באוקטובר 1972) הוא גיטריסט בריטי, שבשנת 1990 הקים את להקת Anathema ביחד עם אחיו וינסנט.

ביוגרפיה
--------

דניאל קוונה גדל בשוכת אנפילד בליברפול במשפחת פועלים. הוא ציין שבילדותו הוא היה מעריץ של להקת "דייר סטרייטס" ו"קווין". בהמשך הוא גילה את "איירון מיידן" להקות הבי מטאל נוספות.

שלושת אחים קוונה היו בין מייסדי הלהקה Pagan Angel בשנת 1990 ובשנת 1992 הוציאו לאור את התקליט הראשון בשם Anathema. בשנת 1998 הם הוציאו אלבום "אלטרנטיב 4" שזכה להצלחה. זמן קצר לאחר הוצאת האלבום אימו של האחים נפטרה ובנוסף לכך היו שינויים בהרכב. למרות זאת, דניאל קוונה פעל להוצאת אלבום החמישי של הלהקה בהקדם.

בשנת 2002 דניאל קוונה עזב את הלהקה שאחים הקימו והצטרף לדנקן פטרסון (שבעבר היה בין חברי הלהקה) בלהקת Antimatter. מכיוון שדניאל קוונה היה היוצר הראשי של Anathema לא היה ברור אם היא תמשיך להתקיים, אך דניאל קוונה חזר תוך זמן קצר.

החל משנת 2002 דניאל קוונה החל להופיע גם באופן עצמאי. בשנת 2004 הוא הוציא אלבום חדש 'A Place To Be'

קישורים חיצוניים
----------------

ויקישיתוף מדיה וקבצים בנושא **דניאל קוונה** בוויקישיתוף

* דניאל קוונה, באתר ספוטיפיי
* דניאל קוונה, באתר MusicBrainz (באנגלית)
* דניאל קוונה, אמן באתר Encyclopedia Metallum (באנגלית)
* דניאל קוונה, באתר Discogs (באנגלית)
* דניאל קוונה, באתר Songkick (באנגלית)
* דניאל קוונה, באתר Genius

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: f4709d99-be19-42e4-b92d-99db48ded93f
* NKC: xx0157007
* VIAF: 265777540
* WorldCat (עם VIAF): 265777540

 |
**אניה רבינוביץ'** (נולדה בשנת 1985), היא שחיינית עבר ישראלית, אלופת ישראל ושיאנית ישראל במשחי החופשי למרחקים בינוניים וארוכים. ייצגה את ישראל באליפות אירופה (ברלין 2002).

ביוגרפיה
--------

רבינוביץ' התאמנה בקבוצת הפועל ירושלים.

### 2001

בתחרויות השחייה של המכביה השש-עשרה שנערכה ביולי 2001 זכתה רבינוביץ' במדליית זהב במשחה ל-200 מטר חופשי בתוצאה של 2:07.31 דקות. שבועיים לאחר מכן, באליפות ישראל היא זכתה במדליית זהב, במשחה ל-400 מטר חופשי בתוצאה של 4:23.64 דקות.

### 2002

בתחרות שנערכה ביאלבה, צ'כיה במרץ 2002 זכתה רבינוביץ' במדליית כסף במשחה ל-800 מטר שיא אישי חדש של 8:43.38 דקות, התוצאה השנייה בטיבה בכל הזמנים של שחיינית ישראל באותה עת אחרי שיאה של עדי ביכמן. ובכך קבעה את המינימום לאליפות אירופה. שבוע לאחר מכן, באליפות ישראל בשחייה שנערכה בקיבוץ גבעת חיים היא זכתה במדליית זהב, במשחה ל-400 מטר חופשי בשיא ישראלי חדש של 4:15.72 דקות.

#### אליפות אירופה

בתחילת אוגוסט 2002 סייה רבינוביץ' במקום 21 במשחה ל-800 מטר חופשי בתוצאה של 9:08.41 דקות ובמקום 26 במשחה ל-400 מטר חופשי בתוצאה של 4:22.60 דקות.

#### אלופה ושיאנית ישראל

יומיים לאחר מכן, באליפות ישראל בשחייה היא זכתה ב-3 מדליות זהב אישיות, במשחה ל-400 מטר חופשי בתוצאה של 4:23.61 דקות, במשחה ל-800 מטר חופשי בתוצאה של 9:07.02 דקות ובמשחה ל-1500 מטר חופשי בשיא ישראלי חדש של 17:21.04 דקות.

### 2003

באליפות ישראל בשחייה שנערכה ב-2003 זכתה רבינוביץ' בשתי מדליות זהב, במשחה ל-400 מטר חופשי בתוצאה של 4:26.49 דקות ובמשחה ל-800 מטר חופשי בתוצאה של 9:05.36 דקות.

קישורים חיצוניים
----------------

ויקישיתוף מדיה וקבצים בנושא **אניה רבינוביץ'** בוויקישיתוף
* אניה רבינוביץ' באתר *Swimrankings* (באנגלית)

הערות שוליים
------------

1. ↑  אורי שטיפט, תוצאה מצוינת לאניה רבינוביץ' בצ'כיה - מדליית כסף, באתר *איגוד השחייה בישראל*
2. ↑  אורי שטיפט, שיא ישראלי מצוין לאניה רבינוביץ ב-400 מטר חופשי, באתר *איגוד השחייה בישראל*
3. ↑  אליפות ישראל בשחייה: שיאים חדשים לשילו איילון ולאניה רבינוביץ', באתר ynet, 6 באוגוסט 2002
ארכיטקטורת AlexNet
**AlexNet** היא ארכיטקטורת רשת קונבולוציה שנוצרה על ידיי אלכס קריז'בסקי בשיתוף עם איליה סוצקבר וג'פרי הינטון שהיה אז המנחה האקדמאי שלו.

AlexNet התחרתה וזכתה בתחרות "אתגר זיהוי חזותי בקנה מידה גדול" של ImageNet ב-30 בספטמבר 2012, המחקר המקורי קבע שהשכבות הרבות הם אלו שסייעו לארכיטקטורה להגיע להישגיה הגבוהים.

בגלל שכבות רבות אלו הארכיטקטורה הייתה גם יקרה מאוד מבחינה חישובית, אבל מכיוון שנעשה שימוש במעבדים גרפיים לצורך הרצה (באנגלית: GPU) הדבר היה אפשרי.

עיצוב המודל
-----------

המודל מורכב משמונה שכבות. החמש הראשונות היו שכבות קונבולוציונאליות והשלוש האחרונות היו שכבות מחוברות לחלוטין (באנגלית: fully connected layers) כאשר בין השכבות היו פזורות שכבות max pooling ופונקציות אקטיבציה מסוג ReLU.

השפעה
-----

AlexNet נחשב לאחד מהמחקרים המשפיעים ביותר בראיה ממוחשבת; הוא עודד את השימוש ברשתות עצביות מתפתחות ומעבדים גרפיים בעוד מחקרים רבים.

נכון ל-29 בספטמבר 2021 AlexNet צוטט כ-87,697 פעמים.

הערות שוליים
------------

1. ↑  ILSVRC2012 תוצאות
2. ↑  Krizhevsky, Alex; Sutskever, Ilya; Hinton, Geoffrey E. (2017-05-24). "ImageNet classification with deep convolutional neural networks" (PDF). Communications of the ACM. 60 (6):
**אומומידיים** (שם מדעי: Omomyidae) היא משפחה של קופיפים שנכחדה. בני המשפחה חיו לפני 34 עד 50 מיליון שנה, בזמן האאוקן והאוליגוקן. מאובנים של בני המשפחה נמצאו בצפון אמריקה, אירופה, אסיה ואפריקה. האומומידיים, כאחת משתי הקבוצות המוכרות של פרימטים מתקופת האאוקן, לצד האדפיים, נמנים עם הפרימטים המוקדמות ביותר הידועות לנו, וקרויות לעיתים אופרימטים (Euprimates).

בין המאפיינים של המשפחה ניתן למנות גלגלי עיניים גדולים, אצבעות לופתות ארוכות ואף קצר. נוסחת השיניים שלהם דומה לזו של הקופיפיים (בלסת התחתונה - חותכת אחת, ניב אחד, 3 קדם-טוחנות ו-3 טוחנות). הם שקלו כ-100 גרם. חוקרים מניחים שיצורים נכחדים אלו היו ליליים, ועיניהם הגדולות שימשו לראיית לילה. כמו רוב קרוביהם הפרימטים ששרדו, הם השתמשו באצבעותיהם הארוכות כדי לטפס. עקב פיותיהם הקטנים, ניתן להניח שהם ניזונו מחרקים.

בעוד חלק מהחוקרים מאמינים כי האומומידיים הם אבותיהם הקדומים של ההאפלוריני, קבוצה הכוללת את הקופיפים ואת הקופים, אחרים מאמינים כי מדובר בנתיב ללא מוצא, או לכל היותר בקרוביהם של הקופיפיים בלבד.

מיון
----

משפחת האומומידיים מורכבת משלוש תת-משפחות (כולן נכחדו):

* Anaptomorphinae ‏(15 סוגים) - בו הטייארינה
* Omomyinae ‏(12 סוגים)
* Microchoerinae ‏(4 סוגים)

בנוסף, הסיווג של שני סוגים אינו ברור (incerta sedis):

* *Arapahovius*
* *Loveina*

קישורים חיצוניים
----------------

ויקישיתוף מדיה וקבצים בנושא **אומומידיים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545913405171

 |
**דרקון מים** (שם מדעי: **Physignathus**) הוא סוג במשפחת החרדוניים ובו 2 מינים, אשר לעיתים מסווגים כמינים יחידים.

דרקוני המים הם חרדונים גדולים ומכוסי קוצים, המשווים להם צורת דרקון. הם חיים בדרום-מזרח אסיה בתאילנד, קמבודיה, וייטנאם, סין ואוסטרליה במגוון בתי גידול טרופיים אבל ליד מקווי מים מתוקים, בהם הם יכולים לשחות. 

לטאות אלה בעלות קוצים על גופם וראשם, לסתותיהם גדולות, עיניהם חדות ראייה וזנבם גדול. הם אוכלי בשר, בעיקר של חרקים ופרוקי-רגליים אבל גם מחולייתנים קטנים שימצאו. הם גם לא בוחלים בקניבליזם. 

הדרקונים מוכרים כחיות מחמד נפוצות המצריכים גידול מועט יחסית.

מינים
-----

| שם | שם מדעי | תמונה | אורך |
| --- | --- | --- | --- |
| דרקון מים סיני | *Physignathus cocincinus* |  | אורך: עד 80 ס"מ |
| דרקון מים אוסטרלי | *Physignathus lesueurii* |  | אורך: עד 60 ס"מ |

קישורים חיצוניים
----------------

ויקישיתוף מדיה וקבצים בנושא **דרקון מים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546838205171
* LCCN: sh96012154

 |
**מנטון ספראג אדי** (באנגלית: **Manton Sprague Eddy**;‏ 16 במאי 1892 - ‏ 10 באפריל 1962) היה לוטננט גנרל בכיר בצבא ארצות הברית אשר פיקד על כוחות במלחמת העולם השנייה.

ביוגרפיה
--------

### תחילת דרכו

אדי נולד ב-16 במאי 1892 בעיר שיקגו שבמדינת אילינוי בארצות הברית. הוא למד בבית ספר צבאי וסיים את לימודיו ב-1913. ב-1916 התגייס לצבא ארצות הברית, וב-1918 הוא הועלה לדרגת לוטננט שני. במהלך מלחמת העולם הראשונה הוא מונה כמפקד פלוגה בגדוד ה-11 שהיה חלק מהדיוויזיה ה-4 של חיל המשלוח האמריקאי, ונשלח לחזית המערבית במאי 1918. הוא נפצע באוגוסט של אותה שנה, ולאחר שהתאושש המשיך להילחם כמפקד גדוד מקלענים עד סיום המלחמה בנובמבר. במהלך המלחמה הוא הגיע לדרגת מייג'ור, ולאחר המלחמה הוצב בגרמניה עד 1919 עת הוחזר לארצות הברית. ב-1920 הוא הורד לדרגת קפטן, וב-1921 נישא למיימי פיבודי בוטולפ. בתקופה שבין מלחמות העולם שימש כמאמן חי"ר וכפרופסור באקדמיה הצבאית ריוורדייל. ב-1940 הוא הוצב כקצין מודיעין בקורפוס ה-3, וב-1941 קיבל פיקוד על רגימנט הרגלים ה-114 אשר היה חלק מהדיוויזיה ה-44 של המשמר הלאומי.

### מלחמת העולם השנייה

 ערך מורחב – **מלחמת העולם השנייה**  

במרץ 1942, לאחר הצטרפותה של ארצות הברית למלחמת העולם השנייה, הועלה אדי לדרגת בריגדיר גנרל (כוכב אחד), ומונה לסגן מפקד הדיוויזיה ה-9. ביולי של אותה שנה הוא הועלה לדרגת מייג'ור גנרל (שני כוכבים) ומונה למפקד הדיוויזיה ה-9. הוא אימן את הדיוויזיה במשך מספר חודשים בארצות הברית, וב-8 בנובמבר 1942 היא השתתפה במבצע לפיד - הפלישה למרוקו ואלג'יריה אשר היו נתונות תחת שליטת צרפת של וישי. לאחר סיום המבצע המשיכה הדיוויזיה להילחם במסגרת המערכה בצפון אפריקה והמערכה בתוניסיה, ולקחה חלק חשוב בקרב מעבר קסרין בפברואר 1943. באוגוסט של אותה שנה השתתפה הדיוויזיה בפלישת בעלות הברית לסיציליה, ולאחר מכן נשלחה לאנגליה, וביוני 1944 השתתפה בפלישה לנורמנדי בנחיתה בחוף יוטה כחלק מהקורפוס ה-7. על חלקו בלכידת עיר הנמל הצרפתית שרבור, הוענק לאדי צלב השירות המצוין. ב-19 באוגוסט 1944 הועבר אדי לפקד על הקורפוס ה-12, אשר היה חלק מהארמייה השלישית של ג'ורג' פטון. אדי פיקד על הקורפוס במהלך מבצע קוברה ובקרבות ההתקדמות אל הריין. במהלך הקרב על הבליטה, הקורפוס של אדי החזיק את הכתף הדרומית של הטריז הגרמני. באפריל 1945 הוא השתתף בפלישת בעלות הברית המערביות לגרמניה, אולם זמן קצר לאחר מכן נאלץ לחזור לארצות הברית בגלל לחץ דם גבוה.

### לאחר המלחמה

בינואר 1948 מונה למפקד המכללה לפיקוד ומטה של צבא ארצות הברית, והחזיק בתפקיד עד יולי 1950. לאחר מכן מונה למפקד הארמייה השביעית אשר הוצבה באזורי הכיבוש בגרמניה, והחל מ-12 באוגוסט 1952 פיקד גם על הכוחות האמריקאיים באירופה (USAREUR). הוא פרש מהצבא ב-31 במרץ 1953 בדרגת לוטננט גנרל (שלושה כוכבים).

הוא נפטר במחנה פורט בנינג ליד העיר קולומבוס בג'ורג'יה ב-10 באפריל 1962 בגיל 69. הוא קבור בבית הקברות הלאומי ארלינגטון בווירג'יניה.

קישורים חיצוניים
----------------

ויקישיתוף מדיה וקבצים בנושא **מנטון אדי** בוויקישיתוף
* מנטון אדי באתר הגנרלים של מלחמת העולם השנייה (באנגלית)
* מנטון אדי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb162769310 (data)
* GND: 122168909
* ISNI: 0000 0000 3483 6034
* LCCN: n94068449
* NARA: 10576000
* SNAC: w62r6f14
* VIAF: 10721351
* WorldCat: lccn-n94068449

 |
אבן גבול בין חלקות חקלאיות בהרי הקרפטים הדרומיים של רומניה
אבן גבול בגבול ישראל-מצרים
**אבן גבול** היא אבן המוצבת בגבול בין שתי מדינות או טריטוריות, שנועדה להוות סמן פיזי למיקום הגבול ביניהן. אבנים כאלו מוצבות במספר נקודות לאורך הגבול, במיוחד בנקודות בולטות ובעלות משמעות לאורכו. בימינו מקובל כי הגבול עובר במתיחת קו ישר ודמיוני בין האבנים, אך בעבר הוצבו אבנים כאשר קו הגבול ביניהן עבר בדרך אחרת.

ייעוד ומאפיינים
---------------

הנחת האבנים בשטח נועדה למנוע מחלוקות ביחס לקו הגבול, והיא מתבצעת בדרך כלל לפני הקמת גדר שלמה בקו הגבול, או במקומות אשר בהם האופי הטופוגרפי של השטח אינו מאפשר הצבת גדר.

אבני הגבול מקוטלגות בדרך כלל על ידי מספרים ו/או אותיות, על מנת ליצור שפה משותפת בשטח. המרחקים בין אבני הגבול הם לעיתים קבועים ולעיתים קשורים באופיו הטופוגרפי של הגבול (תבליט) או תכסית. מרחקים אלו נעים בין עשרות מטרים ועד עשרות קילומטרים.

אבני גבול משמשות בסימון גבול בינלאומי בין מדינות, גבולות מנהליים בתוך המדינה וגם בגבולות בין קרקעות בבעלות פרטית. השימוש באבני גבול החל בעבר כאשר אלו שימשו כסמנים בין שטחים חקלאיים, על מנת לא להעביר גדר ביניהן.

אבני גבול בגבולות ישראל
-----------------------

אבן גבול במורדות צפון הגולן, אותה הניח המנדט הבריטי בשנות העשרים של המאה ה-20.
בגבול ישראל-מצרים הוצבו 91 אבני גבול לאחר נסיגת צה"ל מסיני. האבנים היו מונחות מרפיח בצפון ועד טאבה בדרום, וסייעו להבנת תוואי הגבול במקומות בהם לא הייתה גדר, או שלא הייתה ברורה, בשל קו הגבול הישר יחסית, שאינו מתחשב בתבליט בשטח. אבני הגבול היו קיימות בגבול המקורי מ-1906 אך חלקן נסחפו או כוסו. אבני הגבול החדשות הוצבו לראשונה ב-1982 על ידי צוות משותף של ישראל ומצרים שסימן את הגבול היבשתי בדצמבר 1981. על האבנים חקוקים מספרים מ-1 ברפיח ועד 91 בטאבה. עם השנים הוקמה גדר לאורך כל הגבול.

* ב-29 בדצמבר 1988 לאור הסכמות חדשות בין ישראל ומצרים נשלח מסוק יסעור למקם מחדש את אבן גבול מספר 51 ואבן גבול 52. בעת הנחת האבן, התרסק מסוק היסעור. הקברניט, סרן מרדכי שרון, נהרג. שלושת אנשי הצוות האחרים - טייס המשנה, המכונאי המוטס ועוזרו - נפצעו.

בגבול ישראל-לבנון ובגבול נפת רמת הגולן-נפות צפת וכנרת במשותף, שהיה בעבר הגבול בין ארץ ישראל המנדטורית שנשלטה על ידי בריטניה לבין צרפת ששלטה על סוריה (בגבולותיה מלפני מלחמת ששת הימים אשר כללו את רמת הגולן) ולבנון, היו קיימות 71 אבני גבול, שלרובן לא נותר זכר. הנחת אבנים אלו התבצעה בשנים 1921–1925 על בסיס הסכמים משנת 1920 ו-1923.

בגבול ישראל-ירדן קיימות כ-130 אבני גבול. אבנים אלו הוצבו לאחר הסכם השלום בין ישראל לירדן בשנת 1994.

ראו גם
------

* אבן מיל

קישורים חיצוניים
----------------

ויקישיתוף מדיה וקבצים בנושא **אבן גבול** בוויקישיתוף
* מחלקת המדידות של מדינת ישראל
* אתר למנויים בלבד משה גלעד, מסע בעקבות האבנים שסימנו את הארץ, באתר הארץ, 2 בספטמבר 2019

הערות שוליים
------------

1. ↑  המסוק התרחק כדי לא למחוץ אותנו. פתאום, הזנב שלו נשבר, באתר הגבורה
2. ↑  מחלקת המדידות המנדטורית וגבולות א"י, מאתר המרכז למיפוי ישראל

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283988205171
* GND: 4138134-8
* LCCN: sh85016099
* NKC: ph1010382

 |
**ארגון האוניברסיטאות העולמי** (באנגלית: **International Association of Universities**, בר"ת **IAU**) הוא ארגון לא-ממשלתי בראשותן של חברות בתחום ההשכלה הגבוהה. הוא כולל יותר מ-650 מוסדות להשכלה גבוהה וארגונים בכ-130 מדינות. ארגון האוניברסיטאות העולמי הוא התאחדות של אונסק"ו ושותפה הרשמי. מזכירות הארגון מתבססת בפריז וממוקמת במטה אונסק"ו.

היסטוריה
--------

הארגון הוקם בשנת 1950 כדי לקדם את החובה של אוניברסיטאות ומוסדות להשכלה גבוהה כמוסדות חברתיים לקדם, באמצעות הוראה, מחקר ושירותים, עקרונות של חירות האדם, צדק, כבוד, סולידריות אנושית, ותורמת, באמצעות שיתוף פעולה בין-לאומי, לפיתוח ולחיזוק ההשכלה הגבוהה. הארגון משתף פעולה עם גורמים בינלאומיים, אזוריים ולאומיים שונים הפעילים בתחום ההשכלה גבוהה. הארגון ממוקם במטה אונסק"ו בפריז ופועל באופן עצמאי.

בשנת 2008 נבחר לראש הארגון חואן רמון דה לה פואנטה ממקסיקו אשר כיהן בתפקיד זה כארבע שנים.

בשנת 2016 נבחרה לראשות הארגון פאם פרידמן משוודיה.

ממשל
----

הגופים השולטים של ארגון האוניבסיטאות העולמי הם האספה הכללית והמועצה המנהלית. המזכירות מיישמת את האסטרטגיה שאומצה על ידי הגופים השולטים.

חברי הארגון
-----------

נכון ל-1 בינואר 2017, ארגון האוניברסיטאות העולמי כלל יותר מ-650 חברים (מוסדות, ארגונים, חברות קשורות ושותפים) בכ-130 מדינות ברחבי העולם. לארגון שני מוסדות להשכלה גבוהה מישראל - אוניברסיטת אריאל והטכניון - מכון טכנולוגי לישראל.

קישורים חיצוניים
----------------

ויקישיתוף מדיה וקבצים בנושא **ארגון האוניברסיטאות העולמי** בוויקישיתוף
* 

* אתר האינטרנט הרשמי של ארגון האוניברסיטאות העולמי
* ארגון האוניברסיטאות העולמי, ברשת החברתית טוויטר

* ארגון האוניברסיטאות העולמי, סרטונים בערוץ היוטיוב
* ארגון האוניברסיטאות העולמי, באתר אנציקלופדיה בריטניקה (באנגלית)

הערות שוליים
------------

1. ↑  Vision & Mission.‏ "האתר הרשמי של IAU".
2. ↑  Contact.‏ "האתר הרשמי של IAU".
3. ↑  "Pam Fredman". IAU. נבדק ב-4 באפריל 2019. `{{cite web}}`:  (עזרה)
4. ↑  Members.‏ "האתר הרשמי של IAU".
5. ↑  List of IAU Members/Israel.‏ "האתר הרשמי של IAU".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263043705171
* BIBSYS: 90104472
* BnF: cb118711130 (data)
* GND: 1000543-2
* ISNI: 0000 0001 0775 337X
* LCCN: n50056095
* NKC: vse2014805732
* NLA: 35227230
* SUDOC: 026468328
* VIAF: 159952502
* WorldCat: lccn-n50056095

 |
**דרשת לחם החיים** (ביוונית: ἄρτος τῆς ζωῆς) היא אירוע מחייו של ישו, בו הוא מכריז על עצמו כ"לחם החיים", כפי שמתואר בבשורה על-פי יוחנן שבברית החדשה (פרק ו', פסוקים 22–59).

האירוע מתואר מעט אחרי תיאורו של נס הלחם והדגים, בו הצליח ישו להזין 5,000 איש בחמש כיכרות לחם ושני דגים. ישו, שידע שהציבור שהיה נוכח בנס ירצה להמליכו, הלך להתבודד ולהתפלל על ההר. למחרת, ראו התלמידים את ישו הולך על פני המים, וכך עבר לכפר נחום. הציבור שאל את ישו מה עליהם לעשות על מנת שגם הם יוכלו לחולל נסים כאלו, וישו ענה שעליהם להאמין באלוהים ובמי שאלוהים שלח (כלומר בישו עצמו). העם ביקש נס נוסף, והזכיר את נס המן של בני ישראל במדבר. בתגובה ענה ישו כי גם במן של משה וגם בנס הלחם והדגים, לא האדם הוא שחולל את הנס אלא אלוהים. העם לא הבין את המשל והמשיך לבקש את נס הלחם כמעשה יומי. אז ענה ישו כי הלחם המדובר אינו עשוי מקמח ולא נועד לאכילה; ישו הכריז על עצמו כי הוא "לחם החיים", כלומר ישו עצמו הוא המן האמיתי, אשר כל מי שאוכל אותו ושותה את דמו שוכן בישו וישו שוכן בו.

העם הביע פקפוק בישו, ובתגובה ציטט ישו פסוק מספר ישעיהו. בהמשך, הגדיר ישו מי יוושע ומי לא - רק מי שיאכל את בשרו של ישו וישתה את דמו. דבריו עוררו מחלוקת, בעיקר אצל אלו שעדיין זהותם היהודית הייתה חזקה מזהותם היהודית-נוצרית, ולכן הם וחלק נוסף מתלמידיו פרשו. לבסוף נותרו רק שנים-עשר השליחים.

> 
> וַיֹּאמֶר אֲלֵיהֶם יֵשׁוּעַ אָמֵן אָמֵן אֲנִי אֹמֵר לָכֶם לֹא משֶׁה נָתַן לָכֶם אֶת־הַלֶּחֶם מִן־הַשָּׁמָיִם כִּי־אָבִי נֹתֵן לָכֶם אֶת־הַלֶּחֶם מִן־הַשָּׁמַיִם הָאֲמִתִּי. כִּי־לֶחֶם אֱלֹהִים הוּא הַיּוֹרֵד מִן־הַשָּׁמַיִם וְנֹתֵן חַיִּים לָעוֹלָם. וַיֹּאמְרוּ אֵלָיו אֲדֹנִי תְּנָה־לָּנוּ תָמִיד אֶת־הַלֶּחֶם הַזֶּה. וַיֹּאמֶר לָהֶם יֵשׁוּעַ אָנֹכִי הוּא לֶחֶם הַחַיִּים כָּל־הַבָּא אֵלַי לֹא יִרְעַב וְהַמַּאֲמִין בִּי לֹא יִצְמָא עוֹד. [...] אָנֹכִי הוּא לֶחֶם הַחַיִּים. אֲבוֹתֵיכֶם אָכְלוּ אֶת־הַמָּן בַּמִּדְבָּר וַיָּמֻתוּ. זֶה הוּא הַלֶּחֶם הַיֹּרֵד מִן־הַשָּׁמָיִם לְמַעַן יֹאכַל־אִישׁ מִמֶּנּוּ וְלֹא יָמוּת. אָנֹכִי הַלֶּחֶם הַחַי הַיֹּרֵד מִן־הַשָּׁמַיִם אִישׁ כִּי־יֹאכַל מִן־הַלֶּחֶם הַזֶּה יִחְיֶה לְעוֹלָם וְהַלֶּחֶם אֲשֶׁר אֶתְּנֶנּוּ הוּא בְשָׂרִי אֲשֶׁר אֶתֵּן בְּעַד חַיֵּי הָעוֹלָם.
> 
> 
> 
> — הברית החדשה, הבשורה על-פי יוחנן, פרק ו', פסוקים 32–35; 48–51, בתרגום דליטש
>

קישורים חיצוניים
----------------

* פרק 6 במלואו, בתרגום פרנץ דליטש

הערות שוליים
------------

1. ↑  וישלח את-העם ויעל ההרה בדד להתפלל ויהי-ערב והוא לבדו שמה (מתי, י"ד, 23)
2. ↑  יוחנן, ו', 19; מתי, י"ד, 25
3. ↑  יוחנן ו', פסוקים 28–29
4. ↑  פסוקים 30–31
5. ↑  פסוק 34
6. ↑  פסוקים 35, 41, 48, 51
7. ↑  פסוקים 41–42
8. ↑  ספר ישעיהו, פרק נ"ד, פסוק י"ג
9. ↑  פסוקים 48–58
10. ↑  פסוק 52
11. ↑  פסוק 66
12. ↑  פסוק 67
**Alice in Chains** (מכונה לעיתים גם "**The Dog Album**", "**The Dog Records**" (בתרגום מילולי: "תקליט הכלב") ו"**Tripod**" (ה"חצובה")) הוא האלבום השלישי של להקת הגראנג' אליס אין צ'יינס.

האלבום מכונה לפעמים "The Dog Album" "Tripod" או "Three" בגלל תמונת העטיפה שלו, שמציגה כלב עזוב בעל שלוש רגליים, שלטענת חברי הלהקה מנציח את הכלב שרדף אחרי שון קיני בילדותו. האלבום הגיע מיידית אל המקום הראשון במצעדי המכירות ועם הזמן הגיע למעמד של פלטינה כפולה. השיר "Frogs" כולל הקלטה של קרקורי צפרדעים שחברי הלהקה הקליטו בעצמם, כאשר הם נאלצים לשלם 10,000 דולר עבור שבוע של הקלטות על גדות הנחל.

גם הפעם התקשתה הלהקה להשלים את כל ההופעות שתוכננו לשם קידום האלבום בגלל בעיות ההתמכרות של ליין סטאלי. השורה הפותחת של האלבום (מתוך השיר "Grind") נחשבת בעיני רבים לתגובתו של ג'רי קאנטרל על השמועות על התפרקותה של הלהקה ומותו של סטאלי ("הייתי מכניס אתכם לבור האפל ביותר ומייעץ לכם בחוכמה שלא לתכנן את הלווייתי לפני שהגוף מת"). דרך השיר "Head Creaps" מעביר סטאלי את תגובתו למבקרים את דרך חייו, וכמו כן מתאר את היצורים הדמיוניים ("קריפס") שהתנחלו בראשו ומשכנעים אותו להמשיך ולחיות. זהו השיר היחיד שהלחין סטאלי באלבום ("יום יבוא ואמצא דרך להמריא מכאן, יום יבוא וראשי יהיה זה שיוביל אותי, יום יבוא, אדוני הנרצעים"). הבלדה "Heaven Beside You" מהווה לכל הדעות פנייה ישירה של קאנטרל לסטאלי בנוגע למצבו של האחרון ("היֵה מה שתהיה, ראה את מה שבאת לראות, הייתי מה שאתה רוצה להיות, אני לא אוהב מה שאני רואה. כמו הקור החורפי המקפיא ביותר, גן עדן לצדך... בפנים גיהנום").

רשימת השירים
------------

מילות השירים נכתבו על ידי ליין סטאלי (למעט היכן שמצוין אחרת). 

| Alice in Chains |
| --- |
| מס' | שם | מילים | לחן | משך |
| 1. | Grind | ג'רי קאנטרל | ג'רי קאנטרל | 4:44 |
| 2. | Brush Away |   | קאנטרל, מייק אינז, שון קיני | 3:22 |
| 3. | Sludge Factory |   | קאנטרל, קיני | 7:12 |
| 4. | Heaven Beside You | קאנטרל | קאנטרל, אינז | 5:27 |
| 5. | Head Creeps |   | סטאלי | 6:28 |
| 6. | Again |   | קאנטרל | 4:05 |
| 7. | Shame in You |   | קאנטרל, אינז, קיני | 5:35 |
| 8. | God Am |   | קאנטרל, אינז, קיני | 4:08 |
| 9. | So Close |   | קאנטרל, קיני | 2:45 |
| 10. | Nothin' Song |   | קאנטרל, קיני | 5:40 |
| 11. | Frogs |   | קאנטרל, אינז, קיני | 8:18 |
| 12. | Over Now | קאנטרל | קאנטרל, קיני | 7:03 |
| **משך כולל:** | **1:04:48** |


| רצועות בונוס ששוחררו ביפן |
| --- |
| מס' | שם | לחן | משך |
| 13. | Again (Tattoo of Pain Mix)  | קאנטרל | 4:03 |
| 14. | Again (Jungle Mix או Club Mix)  | קאנטרל | 4:08 |
| **משך כולל:** | **1:12:59** |

קישורים חיצוניים
----------------

* ספוטיפיי Alice in Chains באתר ספוטיפיי
* MusicBrainz Alice in Chains באתר MusicBrainz
* Discogs Alice in Chains באתר Discogs
* AllMusic Alice in Chains באתר AllMusic

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: d2f5bcb9-a6e7-3d24-b2d6-95890b188c94

 |
**דרקון צפעי** (שם מדעי: *Echiichthys vipera*) הוא מין של דג גרם ממשפחת הדרקוניים שבסדרת הדקראים והוא המין היחידי בסוגו, היחיד במשפחתו שאינו שייך לסוג דרקון (Trachinus). הוא מצוי על הקרקעית במימי האוקיינוס האטלנטי.

תיאור
-----

הדרקון מגיע לאורך של 15 ס"מ בממוצע כשפרטים גדולים הגיעו לאורך 18 ס"מ. הוא בעל קשקשים כחולים-אפרפרים מלמעלה וצידיים כסופים-לבנים. הוא בעל סנפירי חזה רחבים העוזרים לו לשכב בשקט במקומו. הדג הוא שחיין גרוע ובמקום זה בעל קוצים לאורך גבו עם בלוטות ארס חזק. הוא בעל עיניים גדולות ולסתות חזקות המופנות כלפי מעלה ובתוכם שיניים חדות. 

דג זה חי לרוב על קרקעית הים החולית והבוצית בעומק של מטרים ספורים עד 150 מטרים מפני הים. הוא נמצא לחופי מזרח האוקיינוס האטלנטי בין הים הצפוני למרוקו ומדיירה וכן מגיע למי הים התיכון. דג זה אורב על קרקעית הים בהסוואה לטרף של דגים וסרטנים החולפים מעליו.

זהו המין הארסי ביותר במשפחתו והוא בעל קוצים חלולים על גבו. כאשר הוא מאוים הקוצים מזדקרים ומזריקים את הארס לתוקף. הארס חלש מכדי להרוג אך כואב ביותר ובעל גירוי עז המורגש בחצי שעה מהעקיצה. השפעת הארס חלה לאורך 24 השעות מהעקיצה וכוללת בעיקר התנפחות, גלי כאב וחום ולעיתים כאבים בקשרי הלימפה. עם זאת רק לעיתים רחוקות הארס יהרוג כתוצאה מאלרגיה.

טיפול שכיח בעקיצות הוא שטיפת אזור ההכשה במים רותחים, המחלישים את פעולת הארס.

קישורים חיצוניים
----------------

ויקישיתוף מדיה וקבצים בנושא **דרקון צפעי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* FB
* ARKive
* ITIS
* NCBI
* GBIF
 |
פירוש נוסף ערך זה עוסק בכיכר בעיר סביליה. אם התכוונתם לכיכר בעיר אחרת בשם "פלאסה דה אספניה", ראו פלאסה דה אספניה.

**הפלאסה דה אספניה** (בספרדית: **Plaza de España**) היא כיכר עירונית מרכזית בעיר סביליה שבספרד. הכיכר היא אחד המקומות המזוהים ביותר עם העיר, והיא מייצגת את ההתעוררות המורית באדריכלות הספרדית.

בשנת 1929 סביליה ערכה את התערוכה הספרדית-אמריקנית ומספר רב של בניינים נבנו בפארק מריה לואיסה בעיר, ביניהם הפלאסה דה אספניה. הכיכר תוכננה בתקופה זו על ידי אניבל גונזלס. בקצה הפארק נבנתה הפלאסה כפי שהיא כיום, על מנת להציג את התערוכות של הטכנולוגיה והתעשייה הספרדית.

הכיכר בנויה בצורת חצי מעגל גדול, וסביבו בניינים, הניתנים לגישה מעל החפיר באמצעות מספר רב של גשרים. במרכז הכיכר מצויה מזרקה גדולה. כיום הכיכר כוללת ברובה מבנים של משרדי ממשלה.

אחת האטרקציות התיירותיות בעיר היא שכירת סירה ושייט סביב החפיר כדי לראות את התערוכות בכיכר. ליד קירות הכיכר מצויות גומחות רעפים רבות, כל אחת מייצגת פרובינציה אחרת בספרד.

פארק מריה לואיזה
----------------

מפת פארק מריה לואיזה
הכיכר ביחד עם המבנים סביבה מהווים חלק מתוך פארק הקרוי: "פארק מריה לואיזה".

פנורמות
-------

בספרות
------

* סרטי קולומביה צילמו בכיכר את הסרט לורנס איש ערב, בו תיפקדה הכיכר כ"מפקדה הבריטית הראשית בקהיר".
* בסרט מלחמת הכוכבים - פרק 2: מתקפת המשובטים נעשה שימוש בכיכר אך בצורה דיגיטלית.
* בפרולוג של ספרו של דן בראון, "מבצר דיגיטלי", העלילה מתחילה במותו של דמות הרב-סרן בכיכר.

קישורים חיצוניים
----------------

ויקישיתוף מדיה וקבצים בנושא **פלאסה דה אספניה** בוויקישיתוף
* תמונות רבות של פלאסה דה אספניה

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX6064985

 |
שני חלקי הפלאפרנאטר
**פלאפרנאטר** (באנגלית: **Fluffernutter**) הוא כריך הפופולרי במדינת מסצ'וסטס שבארצות הברית ובחלקים אחרים של ניו אינגלנד. כריך זה מכיל חמאת בוטנים וממרח קרם מרשמלו.

הכריך מוכן לרוב מלחם לבן פרוס, אך יש גרסאות הכוללות לחם מקמח מלא וכן לעיתים הכריך כולל פרוסות בננה או דבש.

הכריך הפופולרי עלה לכותרות במסגרת דיון שנערך בבית המחוקקים של מסצ'וסטס בו הציע סנטור מדינת מסצ'וסטס גארט באריוס להגביל הגשתו של הכריך בבתי הספר במדינה. באותו דיון הוצעה הצעה נגדית להכריז על הכריך ככריך הלאומי של המדינה.

המונח "פאלפרנאטר" הוא סימן מסחרי רשום של חברת דארקי-מוור (Durkee-Mower Inc), יצרנית קרם המרשמלו, מאז שנות ה-60 של המאה ה-20 אולם במסגרת תביעה שנערכה בבית המשפט המחוזי הפדרלי של מחוז מסצ'וסטס, בו תבעה חברת דארקי-מוור את חברת ויליאמס סונומה (Williams-Sonoma Inc) על השימוש בשם, קבע בית המשפט המחוזי שהסימן המסחרי חל רק על גלידות ותפריטים, ולא על שמו של הכריך.

ראו גם
------

* כריך חמאת בוטנים וריבה

הערות שוליים
------------

ויקישיתוף מדיה וקבצים בנושא **פלאפרנאטר** בוויקישיתוף

1. ↑  קנת' מקנה, "האם ניתן לעצור את הממרח הזה", הבוסטון גלוב, 19 ביוני 2006
2. ↑  קאולווי, למנוט, "המלחמה על הפלאפראנאטר מסלימה בבית המחוקקים", הבוסטון גלוב, 21 ביוני 2006
3. ↑  כתבת רשת msnbc
**יוג'ין ארנסט מארי הנרי מורו דה מלן** (בצרפתית: **Eugène Ernest Marie Henri Moreau de Melen**;‏ 20 באוגוסט 1902 – 31 במאי 1992) היה חייל ופוליטיקאי בלגי, הידוע בעיקר בשל תפקידיו כשר המשפטים וכשר ההגנה של בלגיה, תפקיד אותו מילא עד אוגוסט 1950 אז התגייס כלוחם לגדוד הבלגי במלחמת קוריאה.

הנרי היה הנציג הבלגי בעצרת האו"ם בשנים 1954, 1959, 1960, 1961 ו-1962. בין השנים 1957 ל-1965 היה חבר בפרלמנט איחוד בנלוקס וכיהן גם כנשיא האספה הפרלמנטרית של נאט"ו בשנים 1964–1965.

ביוגרפיה
--------

הנרי מורו דה מלן נולד בלייז', בלגיה ב-20 באוגוסט 1902. אביו יוג'ין מורו היה פרופסור באוניברסיטת לייז'. הנרי למד משפטים והוסמך כעורך דין בלייז'. ב-1940 עם פלישת גרמניה לבלגיה התגייס לצבא הבלגי. הוא נלקח בשבי גרמניה ושוחרר עם סוף המלחמה ב-1945.

בשנת 1931 התחתן עם מארי לואיז אנסיון (1904–1963). לאחר מותה התחתן בשנית ב-1970 עם הרוזנת ז'קלין דה ללאינג (1910–2006). משתי נשותיו לא נולדו לו ילדים.

הוא החל את הקריירה הפוליטית שלו ב-1946 עם בחירתו לחבר בסנאט של בלגיה, בו ייצג את העיר לייז' מטעם המפלגה הנוצרית-סוציאליסטית (PSC). כיהן כשר המשפטים בין 1948 ל-1949. ביוני 1950 נכנס לתפקידו כשר ההגנה של בלגיה. במהלך כהונתו כשר ההגנה של ראש הממשלה ג'וזף פוליאן, עמדה בפניו ההחלטה האם לשלוח את חיילי צבא בלגיה להילחם במלחמת קוריאה. כשהוא עוד מכהן בתפקידו כשר ההגנה החליט לפרוש ולהתגייס לגדוד הבלגי, הלוחם במלחמת קוריאה. בקוריאה שירת כמייג'ור במיל', סגן מפקד הגדוד. הוא סיים את המלחמה בדרגת לוטננט קולונל.

לאחר שובו מקוריאה חזר לפוליטיקה. הוא חזר לכהן כסנאטור מטעם העיר לייז', תפקיד אותו מילא עד 1968. הנרי היה הנציג הבלגי בעצרת האו"ם בשנים 1954, 1959, 1960, 1961 ו-1962. בין השנים 1957 ל-1965 היה חבר בפרלמנט איחוד בנלוקס וכיהן גם כנשיא האספה הפרלמנטרית של נאט"ו בשנים 1964-1965. ב-1968 כהוקרה על שירותו בשביל בלגיה במלחמת קוריאה, הוענק לו התואר "ברון".

הוא נפטר בעיר לייז' ב-31 במאי 1992.

קישורים חיצוניים
----------------

ויקישיתוף מדיה וקבצים בנושא **הנרי מורו דה מלן** בוויקישיתוף

הערות שוליים
------------

1. 1 2  Family tree of Henri MOREAU de MELEN, Geneanet (באנגלית)
2. 1 2 3  La Libre.be, Pour son Roi et pour la liberté, www.lalibre.be, ‏15 בדצמבר 2009 (בצרפתית)
3. 1 2 3 4  CPCP : individual (person) : MOREAU DE MELEN Henri [MOREAU DE MELEN Henri], cpcp.ideesculture.fr
4. 1 2 3 4 5  CPCP : individual (person) : MOREAU DE MELEN Henri [MOREAU DE MELEN Henri], cpcp.ideesculture.fr

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16145885m (data)
* GND: 140343172
* ISNI: 0000 0000 7693 3318
* LCCN: no2010030159
* SUDOC: 142386294
* VIAF: 101017248
* WorldCat: lccn-no2010030159

 |
**האוניברסיטה החופשית של אמסטרדם** (בהולנדית: **Vrije Universiteit Amsterdam**) היא אוניברסיטה פרטית בעלת אוריינטציה נוצרית, הממוקמת באמסטרדם, הולנד, אשר הוקמה בשנת 1880. האוניברסיטה מהווה אחד מהמוסדות האקדמיים המובילים בעיר, לצד אוניברסיטת אמסטרדם.

האוניברסיטה הוקמה בשנת 1880 על ידי קבוצה של נוצרים פרוטסטנטים בהובלת הפרופסור לתאולוגיה והעיתונאי אברהם קויפר אשר כיהן מאוחר יותר כראש ממשלת הולנד. קויפר וארבעה פרופסורים נוספים החלו להרצות בשלוש פקולטות: תאולוגיה, משפטים ואמנויות. במהלך המאה ה-20 האוניברסיטה גדלה מאוד, והוקמו פקולטות רבות, ובהן הפקולטה למדע (1930) והפקולטה לרפואה (1950). לאורך עשורים אלו המוסד קיבל תמיכה מהממסד הדתי ומתומכים פרטיים רבים. בסוף שנות ה-70 האופי האליטיסטי והנוצרי המצומצם של האוניברסיטה התפוגג והיא הפכה לאוניברסיטה מוכוונת מחקר הפתוחה לקהלים רחבים ומגוונים. בתחילת המאה ה-21 האוניברסיטה גדלה מאוד, ומספר הסטודנטים צמח מ-15,700 סטודנטים בשנת 2002 לכ-25,000 בשנת 2011.

כיום רוב הלימודים מתקיימים בהולנדית, אך ישנן כחמש תוכניות לתואר ראשון וכ-80 תוכניות לתואר שני, שכולן מתקיימות באנגלית. בספריית האוניברסיטה יש אוסף גדול יחסית של למעלה מ-1,000,000 פריטים מודפסים. מבין כמעט 3,000 סגל אקדמי שהועסקו באוניברסיטה בשנת 2012, 42% היו נשים. כמעט 80% היו ממוצא הולנדי ואילו כ-15% היו לאומים אירופיים אחרים. שאר ה-5% הגיעו מאסיה, צפון אמריקה, אפריקה, דרום אמריקה ואוקיאניה.

דירוגים בינלאומיים
------------------

* דירוג שאנגחאי: 100–150 (2019)
* Times Higher Education‏: 138 (2020)
* דירוג QS לאוניברסיטאות: 219 (2020)

קישורים חיצוניים
----------------

ויקישיתוף מדיה וקבצים בנושא **האוניברסיטה החופשית של אמסטרדם** בוויקישיתוף
* 

* אתר האינטרנט הרשמי של האוניברסיטה החופשית של אמסטרדם
* האוניברסיטה החופשית של אמסטרדם, ברשת החברתית פייסבוק

* האוניברסיטה החופשית של אמסטרדם, ברשת החברתית טוויטר

* האוניברסיטה החופשית של אמסטרדם, ברשת החברתית אינסטגרם

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007380747805171
* BIBSYS: 90378643
* BnF: cb12062281j (data)
* GND: 80108-2
* ISNI: 0000 0001 2113 1390
* LCCN: n80007962
* NKC: ko20191035169
* NLA: 36521354
* SUDOC: 028878639
* Trove: 1270198
* ULAN: 500305440
* VcBA: 494/45587
* VIAF: 157932098
* WorldCat: lccn-n80007962

 |
**אליאנה רובשקין** (נולדה ב-25 ביוני 1988) היא אינטרסקס שגידלו אותה כבן והייתה הטרנסג'נדרית הראשונה שהכירו בה בסין ובהונג קונג כאישה ללא ניתוח לשינוי מין.

אחרי ההכרה המגדרית שלה היא הפכה לאישה הטרנסג'נדרית הראשונה שהוכרה כאישה בנציבות האו"ם לפליטים בעולם.

קורות חיים
----------

רובשקין נולדה וגדלה בבוגוטה שבקולומביה למשפחה יהודית שהיגרה מאוקראינה בשנות ה-70. היא אובחנה כאינטרסקס וגודלה כבן. היא בוגרת רוקחות מהאוניברסיטה הלאומית של קולומביה. ב-2011 היא התקבלה לתואר שני באוניברסיטה לרפואה של טייפה. באותה העת היא החלה את התהליך לשינוי מגדרי באמצעות טיפול הורמונלי.

הזהות המינית של אליאנה כאישה הוכרה תחת האומות המאוחדות בעקבות אמנה בדבר מעמדם של פליטים.

היא נעצרה בהונג קונג מאחר שתמונתה לא נראתה זהה לה. הדרכון נלקח ממנה, והיא חויבה לגור במחנה פליטים. היא נשלחה לבית חולים פסיכיאטרי לאחר שניסתה להתאבד.

סרט קצר של CNN שתיעד את סיפורה זכה באחד מפרסי התקשורת של הליגה ההומו-לסבית נגד השמצה במאי 2015.

חיים אישיים
-----------

ביוני 2015 נישאה לאיתמר גולבר, יהודי-ישראלי מסורתי, למרות התנגדות משפחתו. השניים גרים באוקלנד, ניו זילנד.

קישורים חיצוניים
----------------

* אליאנה רובשקין, ברשת החברתית טוויטר
* אליאנה רובשקין, הבלוג הרשמי

הערות שוליים
------------

1. ↑  Human Rights Campaing:"2014 : First Trans woman recognised by the UN "
2. ↑  Apple Daily:"行街紙隱去性別 未變性博士　准住女病房 - Eliana a trans woman recognized as such by the UNHCR"
3. ↑  News Hub:"Gender refugee hopes for NZ citizenship "
4. ↑  GAY Star News:"A week of progress for transgender rights across Asia"
5. ↑  CNN International:"2014: Misunderstood and stateless in Hong Kong: A transgender woman's nightmare"
6. ↑  South China Morning Post:"2014: Transgender refugee goes through 'hell' in Hong Kong to be recognised as a woman"
7. ↑  יעל גרטי, נולדה כאינטרסקס בקולומביה, שרדה אונס ואלימות, ואז התאהבה בישראלי, באתר Xnet‏
**גאורג וילהלם, נסיך הנובר** (בגרמנית: **Georg Wilhelm von Hanover**; ‏25 במרץ 1915 - 8 בינואר 2006), היה בנו של ארנסט אוגוסט, דוכס בראונשווייג וגיסו של פיליפ, דוכס אדינבורו, בעלה של אליזבת השנייה, מלכת הממלכה המאוחדת.

ביוגרפיה
--------

גאורג וילהלם נולד בבראונשווייג ב-25 במרץ 1915, לארנסט אוגוסט, דוכס בראונשווייג ולויקטוריה לואיזה, נסיכת פרוסיה, בתם של וילהלם השני, קיסר גרמניה ואוגוסטה ויקטוריה, קיסרית גרמניה ומלכת פרוסיה. טקס הטבילה של גאורג וילהלם נערך ב-10 במאי 1915, וסנדקיו היו מריה כריסטינה, ארכידוכסית אוסטריה, אקסל, נסיך דנמרק ואולגה, נסיכת הנובר.

בשנת 1918 התפטר אביו מתפקידו, בעקבות התבוסה הגרמנית במלחמת העולם הראשונה והמהפכה הגרמנית. בין השנים 1930–1934 למד גאורג וילהלם בבית הספר ארמון זאלם באיברלינגן על גדות אגם קונסטנץ, אשר הוקם בשנת 1920 על ידי קורט האן, חברו הטוב של מקס פון באדן - הקנצלר האחרון של הקיסרות הגרמנית. גאורג וילהלם היה חבר הוועד האולימפי הבינלאומי ואיגוד הספורט האולימפי הגרמני, ובין השנים 1948–1959 עמד בראש בית הספר ארמון זאלם.

ב-23 באפריל 1946 התחתן גאורג וילהלם עם סופיה, נסיכת יוון ודנמרק, בתם של אנדראס, נסיך יוון ודנמרק ואליס, נסיכת בטנברג, ואלמנתו של כריסטוף, נסיך הסן, ונולדו להם 3 ילדים.

בשנת 2001 מתה אשתו סופיה, נסיכת יוון ודנמרק, וב-8 בינואר 2006 מת גאורג וילהלם בביתו במינכן.

משפחתו
------

ב-23 באפריל 1946 התחתן גאורג וילהלם עם סופיה, נסיכת יוון ודנמרק, בתם של אנדראס, נסיך יוון ודנמרק ואליס, נסיכת בטנברג, ממנה היו לו 3 ילדים:

* ולף ארנסט, נסיך הנובר (1947–1981)
* גאורג, נסיך הנובר (נולד ב-1949)
* פרדריקה, נסיכת הנובר (נולדה ב-1954)

אילן יוחסין
-----------


|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| גאורג החמישי, מלך הנובר |   | מריה מסקסוניה-אלטנבורג |   | כריסטיאן התשיעי, מלך דנמרק |   | לואיזה, נסיכת הסן-קאסל |   | פרידריך השלישי, קיסר גרמניה |   | ויקטוריה, הנסיכה המלכותית |   | פרידריך השמיני, דוכס שלזוויג-הולשטיין-זונדרבורג-אוגוסטנבורג |   | אדלהייד, נסיכת הוהנלוהה-לנגנבורג |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   | ארנסט אוגוסט, נסיך הכתר של הנובר |   |   |   |   |   | תירה, נסיכת דנמרק |   |   |   |   |   | וילהלם השני, קיסר גרמניה |   |   |   |   |   | אוגוסטה ויקטוריה, קיסרית גרמניה ומלכת פרוסיה |   |
|   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   |   | ארנסט אוגוסט, דוכס בראונשווייג |   |   |   |   |   |   |   |   |   |   |   |   |   | ויקטוריה לואיזה, נסיכת פרוסיה |
|   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |
|
|   |   |   |   |   |   |   |   |   |   |   |   |   |   | **גאורג וילהלם, נסיך הנובר** |
|

קישורים חיצוניים
----------------

ויקישיתוף מדיה וקבצים בנושא **גאורג וילהלם, נסיך הנובר** בוויקישיתוף
* האתר הרשמי של בית הנובר (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 106462903
* ISNI: 0000 0000 8190 8838
* LCCN: n85112747
* NTA: 075156563
* VIAF: 500636
* WorldCat: lccn-n85112747

 |
ד"ר **גאורג לייברנדט** (בגרמנית: **Georg Leibbrandt**;‏ 6 בספטמבר 1899 – 16 ביוני 1982) היה ביורוקרט ודיפלומט גרמני נאצי. הוא מילא תפקידים מובילים במדיניות חוץ במשרד החוץ של המפלגה הנאצית (APA) ובמשרד הרייך לשטחים המזרחיים הכבושים (RMfdbO) כמומחה לנושאים הקשורים לברית המועצות. השתתף בוועידת ואנזה. בתקופה שלאחר המלחמה נפתחו הליכים פליליים נגדו, אך התיק נסגר בסופו של דבר.

ראשית חייו
----------

לייברנדט נולד להורים גרמנים אתניים בהופנונגסטל (כיום צבריקובה, אוקראינה), ליד אודסה, בנפת זבריקובו שבמחוז חרסון של האימפריה הרוסית. בגיל צעיר היגר לגרמניה לצורך לימודיו.

ב-1918 למד לייברנדט תאולוגיה בגרמניה, וגם לקח שיעורים בפילולוגיה והיסטוריה, בשנת 1927 הוענק לו תואר דוקטור. הוא נסע רבות לברית המועצות בין השנים 1926–1929. מטרת ביקוריו היו חקר התפתחות המושבות הגרמניות באזור חוף הים השחור, ואיסוף מידע היסטורי. כתוצאה מעבודתו יצא לאור בגרמניה ספר על תנועת המהגרים של הגרמנים.

ללייברנדט היה כישרון לשפות, אשר יחד עם מלגת רוקפלר, אפשרו לו לחדש את לימודיו בפריז ובארצות הברית בין השנים 1931–1933. בהיותו בארצות הברית שמר באופן פעיל על קשר עם גרמנים מרוסיה שגם היגרו לאמריקה.

המפלגה הנאצית
-------------

לייברנדט קיבל בשנת 1933 את בקשתו של אלפרד רוזנברג לחזור לגרמניה, והצטרף למפלגה הנאצית באותה שנה. לאחר מכן מונה למנהל החטיבה המזרחית של משרד מדיניות החוץ של המפלגה הנאצית. לייברנדט הופקד גם על התעמולה האנטי-סובייטית והאנטי-קומוניסטית. עם הפלישה לברית המועצות והקמת המשרד לשטחים הכבושים במזרח, בחר רוזנברג בלייברנדט לנהל את המחלקה המדינית. לפיכך, לייברנדט הפך לקשר אל קבוצות המהגרים האוקראיניות, הקווקזיות, הרוסים ואחרות.

לייברנדט השתתף בוועידת ואנזה כמייצג (יחד עם אלפרד מאייר) את המשרד לשטחים הכבושים במזרח. בקיץ 1943, מסיבות לא ידועות, הוא הפסיק את תפקידו במשרד והצטרף לצי הגרמני.

לאחר המלחמה
-----------

לייברנדט הוחזק במעצר על ידי בעלות הברית מ-1945 עד מאי 1949. בינואר 1950 הוא הואשם רשמית במעורבות בהשמדת יהודים, אך ב-10 באוגוסט 1950 נדחה התיק נגדו, והוא שוחרר ממעצר.

לאחר מכן חזר לאמריקה וחידש את לימודיו בנושא הגרמנים-הרוסים, ותרם ממומחיותו לאגודת הגרמנים מרוסיה ( *Landsmannschaft der Deutschen aus Russland*) עד מותו בבון ב-16 ביוני 1982.

בשנת 1979 נאסר על לייברנדט להיכנס לארצות הברית על ידי מחלקת המשפטים ומחלקת המדינה האמריקאית, בשל השתתפותו ברצח מאות אלפי יהודים, בתפקידו כראש החטיבה המדינית של משרד הרייך למזרח הכבושים.

ללייברנדט יש בן באותו השם, המתגורר בברלין.

קישורים חיצוניים
----------------

ויקישיתוף מדיה וקבצים בנושא **גאורג לייברנדט** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007273440605171
* GND: 122398076
* ISNI: 0000 0001 1039 9666
* LCCN: n87125775
* NLP: A10350585
* NTA: 069968020
* SUDOC: 150653999
* VIAF: 13820623
* WorldCat: lccn-n87125775

 |
**קורנליס דרט אלדריק "קור" פוט** (בהולנדית: **Cornelis Geert Aaldrik (Cor) Pot**; נולד ב-8 ביוני 1951) הוא מאמן כדורגל הולנדי וכדורגלן עבר מקצועני ששימש כעוזר ממאמן נבחרת עיראק. הוא פוטר מתפקיד מאמן הולנד עד גיל 21 לאחר הדחתה מאליפות אירופה עד גיל 21 ב-2013 בחצי הגמר ובעקבות כך ספג ביקורת ממאמן הנבחרת הבוגרת, לואי ואן חאל. שימש כעוזרו של דיק אדבוקאט בזניט סנקט פטרבורג.

קריירה
------

### קריירת משחק

הוא החל את הקריירה שלו באקדמיה של ספרטה ברוטרדם, ולאחר מכן עבר לאקדמיית אייאקס. זמן קצר שיחק במדי MVV ואקסלסיור.

### קריירת אימון

לאחר פרישתו ממשחק שימש כעוזר מאמן במספר מועדונים בהולנד כמו אקסלסיור, פיינורד, נאק ברדה, טלסטאר, דינמו דרזדן ושימש גם כמאמן נבחרת הנוער של התאחדות הכדורגל ההולנדית המלכותית.

בשנים 2006–2009 שימש כעוזרו של דיק אדבוקאט בזניט סנקט פטרבורג ולאחר מכן בשנים 2009–2013 היה מאמן נבחרת הולנד עד גיל 21. ברם לאחר כישלונותיו בעמדת האימון העיקרית זומן לשמש כעוזר מאמן בפנרבחצ'ה ובפיינורד.

ב-2021 מונה לעוזר מאמן בנבחרת עיראק.

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל המאמן, באתר Transfermarkt

הערות שוליים
------------

1. ↑  "Pot: 'Van Gaal vindt kritiek vreselijk, nu doet hij het zelf' (Pot: 'Van Gaal thinks critics are terrible, but he's doing it now')". vi.nl. נבדק ב-30 בספטמבר 2013. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 5613154923709663780007
* WorldCat: viaf-5613154923709663780007

 |
**נהג תורן** הוא אדם אשר נמנע משתיית אלכוהול באירוע חברתי כדי להישאר מפוכח ולהסיע את חבריו הביתה בבטחה בעוד הם צורכים משקאות אלכוהוליים. הדבר נעשה כדי להימנע מנהיגה בשכרות, וכדי לעודד הסדרים מסוג זה ישנם בעלי ברים, מסעדות ומועדוני לילה שיציעו לנהגים התורנים משקאות קלים בחינם או במחיר מוזל.

היסטוריה
--------

לאחר שרעיון הנהג התורן פותח במדינות סקנדינביה ותפס תאוצה בקנדה, בשנת 1988 בית הספר לבריאות הציבור של אוניברסיטת הרווארד יזם קמפיין תשדירי שירות, ובו עודד מציאת נהגים תורנים, כדי להפחית את כמות תאונות הדרכים שמתרחשות כתוצאה מנהיגה בשכרות.

הקמפיין קיבל במה גם בתוכניות וסדרות טלוויזיה מצליחות, כמו "חופשי על הבר", "פרקליטי אל איי", "משפחת קוסבי" ועוד. מחלקת התחבורה של ארצות הברית עודדה את הרעיון, וקידמה את הסלוגן: "חברים לא נותנים לחברים לנהוג שיכורים".

נשיא ארצות הברית ביל קלינטון תמך הקמפיין לכל אורך שנות נשיאותו, ומדי שנה הקליט את תשדירי השירות, לבקשת בית הספר לבריאות הציבור של אוניברסיטת הרווארד.

בהתבסס על מספר סקרים, הקמפיין תרם לירידה משמעותית במספר ההרוגים בתאונות דרכים בשנים 1988–1994.

בשנת 2005 החלה חברת דיאג'יו בקמפיין דומה בברזיל. הקמפיין נקרא "Piloto da Vez", הופק בחסות קבוצת מקלארן והשתתפו בו נהגי הפורמולה 1 חואן פאבלו מונטויה, מיקה הקינן ולואיס המילטון.

בשנת 2017 הציעה חברת קוקה קולה בניו זילנד משקאות בחינם לאנשים שיתנדבו להיות נהגים תורנים.

במספר מדינות קיימים שירותים בהם ניתן לשכור בתשלום "נהג תורן" שיחזיר את השיכור ואת רכבו לביתו.

קישורים חיצוניים
----------------

* לפני שיוצאים לבלות בוחרים נהג תורן, באתר הרשות הלאומית לבטיחות בדרכים

הערות שוליים
------------

1. ↑  יוצאים לדרינק? זה מה שיגרום לכם להרגיש משוחררים - וואלה! רכב, באתר וואלה!, ‏2019-07-09
2. ↑  "CHEERS General FAQ's". University of Missouri-Columbia. נבדק ב-2011-11-08.
3. ↑  Solomon-Schwartz, Benjamin P. (1999-11-30). "Clinton Appears in Announcement Encouraging Y2K Designated Driving". *The Harvard Crimson*. אורכב מ-המקור ב-2004-11-07. נבדק ב-2008-08-23.
4. ↑  Elliott, Stuart (1992-12-23). "THE MEDIA BUSINESS - ADVERTISING; A (Nearly) Presidential Call for Care in Holiday Imbibing". *The New York Times*. נבדק ב-2008-08-23.
5. ↑  Winsten, Jay A. (2000). "The Harvard Alcohol Project: Promoting the "Designated Driver"". In Suman, Michael; Rossman, Gabriel (eds.). *Advocacy Groups and the Entertainment Industry*. Westport, CT: Praeger Publishers. pp. 3–8. doi:10.1336/0275968855. ISBN 978-0-275-96885-4.
6. ↑  "Free Coke for sober drivers in Waikato". *Stuff*. 8 בנובמבר 2017. `{{cite web}}`:  (עזרה)
7. ↑  Sang-Hun, Choe (10 ביולי 2007). "Drinkers in Korea Dial for Designated Drivers (Published 2007)". *The New York Times*. `{{cite news}}`:  (עזרה)
8. ↑  "AM730 All Traffic All The Time | Vancouver's Traffic Station". *AM 730*.